Stekino regionas
Stekino regionas (angl. Stikine Region) – į apygardų plotus neįtraukta teritorija Kanadoje, Britų Kolumbijos šiaurėje. Ji nepatenka į 1968 m. regionines apygardas bei neturi savivaldybių. Administracinio centro neturi, didžiausia gyvenvietė – Atlinas. Stekino regionas užima dalį istorinės Stikino Teritorijos (Stickeen Territory, 1862–1863 m.), vėliau įjungtos į Britų Kolumbijos koloniją. 2008 m. Diz Leiko gyvenvietė perduota Kitimato–Stekino regioninei apygardai. Šiaurėje ribojasi su Jukono teritorija, vakaruose – su Aliaska (JAV). Teritoriją daugiausia užima Uoliniai kalnai ir jų miškingos pašlaitės. Gausu ežerų, iš kurių didžiausi – Atlino ežeras, Tagišo ežeras, Teslino ežeras, Tutšio ežeras. Gausu saugomų teritorijų: Tatšenšinio–Alseko provincinis parkas (pasaulio paveldo objektas), Atlino provincinis parkas, Spacizio plokščiakalnio laukinės gamtos provincinis parkas. Stekino regionas – rečiausiai gyvenama Britų Kolumbijos ir visos Kanados administracinė teritorija ir viena rečiausiai apgyvendintų pasaulyje (0,0059 žm./km²). Tėra kelios gyvenvietės: Atlinas, Gud Houp Leikas, Lover Postas, Džeid Sitis. 48 % gyventojų (2016 m.) buvo indėnai (Taku tlingitai, kaskai). Verčiamasi kalnakasyba (dideli asbesto, aukso, polimetalų rūdų telkiniai). Regiono kraštovaizdis Bojos ežeras Atlino apylinkėse Beneto medinė Šv. Andriaus anglikonų bažnyčia, naudota per Aukso karštinę Freizerio geležinkelio stotis